

**800318401942**

**ОСПАН Мағира Бөкенбайқызы,**

**"Жас Дарын-3” бастауыш мектебінің бастауыш сынып мұғалімі.**

**Шымкент қаласы**

**ЕЛ БҮГІНШІЛ, МЕНІКІ ЕРТЕҢ ҮШІН**

Тән көмілер, көмілмес еткен ісім,

Ойлайтындай мен емес бір күнгісін.

Жұрт ұқпаса, ұқпасын, жабықпаймын,

Ел бүгіншіл, менікі ертеңгі үшін.

Халқының адал перзенті. Қазағым деген, елінің қамын жеген ерен ері. Жұртының алдағы күніне алаңдаған азамат ақыны. Қазақ даласына білім мен ғылымның сәулесін түсірмекке аянбай еңбек етіп, «Ұлт ұстазына» айналған ағартушысы. Саналы ғұмырында бірнеше кісінің өміріне жүк болардай өте көп істер атқарған арда азамат - Ахмет Байтұрсынұлы. Әр еңбегінің артына үңілсеңіз, еліне деген үлкен махаббатқа толы жүректі, мықты жігерді көресіз.

Ел болашағы үшін жасаған ең үлкен ісі – қазақ әліпбиін құрастыруы. Өз тіл ерекшеліктерімізге сай келетін, бітім-болмысымызды бұзбайтын нағыз қазақи ортаға сай әліпби жасады. Осы арқылы қазақ елінің тез сауаттанып хат тануына, оқуға құштарлығының артуына ықпал етті.

Екіншіден, оқу құралдарын жазып, төл терминдерін ендіріп, тіл-әдебиетіміздің үлкен сұранысын өтеуі. Қазірге дейін қолданып жүрген зат есім, сын есім, етістік, есімдік, одағай, шылау, бастауыш, баяндауыш сияқты көптеген атауларды Ахмет Байтұрсынұлының қолданысқа енгізгенін бірі білсе, бірі білмес. «Әдебиет танытқыш» арқылы әдебиеттану ғылымының негізін салды. «Тіл-құрал» - қазақ тілінің тұңғыш оқулығы болды.

Үшіншіден, «Қазақ» газетінің жарық көруіне ұйытқы болуы. 1913-1918 жылдар аралығында бас редактор болып, халық өмірінің сан алуан әлеуметтік өміріне ықпал ететін жайларды қозғады. Газеттің алғашқы санында «Газет - халықтың даушысы. «Жұртым» деп халықтың арын арлап, зарын зарлап, намысын жоқтайтын азаматтары газет арқылы халықтың сөзін сөйлеп, пайдасын қорғап, зарарына қарсы тұрып, қарғаға көзін шоқытпасқа тырысады» деп жазыпты. Бес жыл бойы басылым бүкіл қазақ даласында қолдан-қолға өтіп, желдей жылдамдықпен оқылды.

Төртіншіден, «Маса», «Қырық мысал» сияқты жыр жинақтарымен елінің рухын оятпаққа талпынуы. Ол жайлы «Малшы мен Маса» мысалында «Мысалы, қазақ – малшы ұйықтап жатқан, Жыланды пәле делік аңдып баққан. Пәленің түрін көретін мен – Сарымаса. Халықты оянсын деп сөзбен шаққан. Ойлаймын: «Осы сөз де жетеді, - деп. Қатты айтсам, сөзім батып кетеді, - деп. Ұйқысы ашылмаған жұрт өзімді, Қорқамын сары масадай етеді деп» дейді. Заман дидарын ертерек аңғарған зиялы қауымдай емес, аңғал жұрт бейқам қалыпта жүр еді. Соны көріп-біле тұра масадай ызыңдап шағып оятпаса, жыланға жұтылып кетер деп қауіптенеді. Осындай мақсатта жазылған мысалдары мен өлеңдерін қазақ әдебиетіне қосылған зор үлес деп білеміз.

Заңғар жазушымыз Мұхтар Әуезов «Ахаң ашқан қазақ мектебі, Ахаң түрлеген ана тілі, Ахаң салған әдебиеттегі елшілдік ұраны – «Қырық мысал», «Маса», «Қазақ» газетінің қан жылаған қазақ баласына істеген еңбегі, өнер-білім, саясат жолындағы қажымаған қайраты, біз ұмытсақ та, тарих ұмытпайтын істер болатын» деп тебіреніпті.

Рас-ау. Санамалай берсек іргелі істерін айтып тауысар емеспіз. Қыруар еңбек, мұқалмаған ерік-жігер. Абақтыға жапты, азаптады, соңында атты. Көз майын тауысып жазған талай еңбегін талан-таражға түсірді. «Қинамайды абақтыға жапқаны, Қиын емес дарға асқаны, атқаны. Маған ауыр осылардың бәрінен, Өз ауылымның иттері үріп қапқаны» деп, өз замандастарынан көрген зәбір-жалаға күйінеді. Сөйте тұра «Жұрт ұқпаса, ұқпасын, жабықпаймын, Ел бүгіншіл, менікі ертең үшін» деп, келешекке үмітпен қарады.

Ахаңның сенім артқан, үміт күткен «ертеңі» – біз едік. Осылай барын, жанын аямай еңбек еткенде, еліміз өзге жұртпен терезесі тең болса деп армандаған. Аллаға шүкір, бүгінде азат елдің «алтын айдарлы» ұрпақтарымыз. Қазіргі таңда Қазақстанда ешбір елден қалыспайтын мықты білім беру жүйесі жолға қойылған. Озық технологиялармен жарақталып, ең танымал әлемдік бестселлер еңбектермен жабдықталған, мұнтаздай таза, жарық әрі кең жайларда оқимыз. Әлемнің қай бұрышына барып білім аламыз десек де мүмкіндік бар. Мұның барлығы – зор несібе, игілік дер едім. Бізге міндет – тек оқу және оны ел игілігі үшін жарату.